Raikkönen pontosan tudta, hogy Vettel a kezdetektől erős lesz a Ferrarinál
2015. nov. 7. 11:23
Kimi Räikkönent kicsit sem lepte meg az, hogy a német világbajnok társa ilyen erősen kezdett a Ferrarinál.
Sebastian Vettel renoméja kissé sérült tavaly a Red Bullnál, amikor a Toro Rossótól érkezett Daniel Ricciardo azonnal legyőzte őt.
Természetesen mindezt a technikai meghibásodásokra fogták a „bikák”, de hónapokkal később még a négyszeres bajnok is elismerte, kételkedett a képességeiben, amikor azt látta, hogy az ausztrál jobb teljesítményt nyújt nála.
Seb ezt követően a Ferrarihoz „menekült”, ahol a barátja lett a csapattársa. Vettel szinte azonnal jó teljesítményt nyújtott az új csapatában, és rendkívül hamar beilleszkedett.
„Egyértelműen ezt vártam tőle. A múltban már bizonyította ezt. Egyszerűen tavaly csak problémái voltak, de ezek a dolgok néha megtörténnek.” – mondta Räikkönen az f1insider.com hasábjain.
A pontkülönbség igen nagy a két ferraris között, és úgy tűnik, Vettel a jobb versenyző. Ennek ellenére reális lehet jövőre a bajnoki cím?
„Mindig is ez volt a cél. Egy biztos! Jobb lesz az alap 2016-ra, mint idén volt. Ha továbbra is így dolgozunk, és folyamatosan fejlesztünk, akkor mindez valóra válhat. Ha nem 2016-ban, akkor majd 2017-ben.”
Sokak szerint Vettel miatt lett olyan jó a Ferrari, és ő az, aki vezeti a csapatot.
„Nem érdekel, hogy mit gondolnak az emberek. Az a fontos, hogy tudom, én mit csinálok. Sebastian ötletei nagyon hasonlóak az enyéimhez az autó fejlesztését illetően. Ez sokkal fontosabb, minthogy mit fecsegnek az emberek.”
Vajon változott kettejük között a kapcsolat, mióta csapattársak?
„Nem, nem igazán. Ugyanúgy megvagyunk, és ez egy jó dolog. Úgy gondolom, hogy az összes többi csapat közül nekünk a legjobb a kapcsolatunk. Ez amiatt is van így, mert itt minden a legnyitottabb. Teljesen nyitottak vagyunk egymással. Mindketten nagyon jól ismerjük egymást és remek a kapcsolat közöttünk. A végén pontosan ez az, amitől sokkal könnyebb a munka.”
A jövő évi Ferrari Vettel autója lesz: irány a bajnoki cím?!
Hamiltonnak most Schumacher miatt kell magyarázkodnia